钦定古今图书集成/历象汇编/庶征典/第028卷 > 北斗
## 钦定古今图书集成/历象汇编/庶征典/第028卷 > 北斗

北斗星谓之“七政”，天之诸侯亦为帝车。魁四星为璇
玑，杓三星为玉衡，齐七政。斗为人君号令之主，出号
施令，布政天中，临制四方。第一名天枢，为土星，主阳
德，亦曰“政星”也，是太子像。星暗亦经七日则大灾。第
二名璇，主金刑阴，女主之位，主月及法。若星暗经六
日则月蚀。第三名玑，主木及祸，亦名金星，若天子不
爱百姓，则暗也。第四名权，主火，为伐，为天理伐也。无
道，天子施令，不依四时，则暗。第五名衡，主水，为煞助，
四时旁煞有罪，天子乐淫，则暗。第六名闿阳，主木及
天下仓库五谷。第七名瑶光，主金，亦为应星。《诀》曰：“王
有德至天，则斗齐明，国昌。”总暗则国有灾起也。右斗
中子星，少则人多淫乱，法令不行。木星守贵人，繁，天
下乱也。火星守兵起，人主灾，人不聊生，弃宅走奔诸
邑。守斗西，大饥，人相食。守斗南，五果不成。五星入斗，
中国易政，又易主，大乱也。彗孛入斗中，天下改主，有
大戮，先举兵者咎，后举兵者昌。其国主大灾，甚于彗
之祸。右旁守之咎重，细审之所守。枢入张一度，去北
辰十八度也。衡去极十五度，去辰十一度。